作者:仇遠
標題:金縷曲・賀新郎
內容:仙骨清無暑。愛蘭橈、撐入鴛波，錦雲深處。休唱採蓮雙漿曲，老卻鷗朋鷺侶。算只有、青山如故。舊雨初晴新水漲，畫橋低、杳靄迷蒼渚。頭戴笠，日亭午。獨醒耿耿空懷楚。渺愁予、岸芷江蘺，尚青青否。錦瑟謾彈斑竹恨，難寫湘妃怨語。悵誰與、孤芳為主。流水無聲雲不動，向漁郎、欲覓桃園路。船尾帶，落花去。